রাষ্ট্রপুঞ্জে ভারতকে সমর্থন! বড় ঘোষণা ব্রিটিশ প্রধানমন্ত্রীর

ওয়েব ডেস্ক: মুম্বই সফরে এসে বড় ঘোষণা করলেন ব্রিটিশ প্রধানমন্ত্রী। এবার আন্তর্জাতিক মঞ্চে ভারতকে (India) সমর্থন জানাল ব্রিটেন (Britain)। বৃহস্পতিবার ভারতের প্রধানমন্ত্রী নরেন্দ্র মোদির (Narendra Modi) সঙ্গে বৈঠকের পর ব্রিটিশ প্রধানমন্ত্রী কিয়ের স্টারমার (Kier Starmer) বলেছেন, ভারত এখন রাষ্ট্রপুঞ্জের নিরাপত্তা পরিষদে (UNSC) যথার্থ স্থান পাওয়ার যোগ্য। বহু বছর ধরেই আন্তর্জাতিক মঞ্চে ভারতের স্থায়ী সদস্যপদের দাবি নিয়ে চর্চা চলছে। আর সাম্প্রতিক সময়ে বিশ্বের একাধিক দেশও সেই দাবিকে সমর্থন জানিয়েছে। এবার সেই তালিকায় জুড়ল ব্রিটেনের নাম।

স্টারমারের এই মন্তব্য একটাই ইঙ্গিত দেয় যে, ব্রিটেনও এবার ভারতের পাশে দাঁড়াল। এর আগে ফ্রান্স, জার্মানি, জাপান, ব্রাজিল ও আফ্রিকান ইউনিয়নও ভারতের দাবিকে সমর্থন জানিয়েছে। গত বছর সেপ্টেম্বরে প্রাক্তন মার্কিন প্রেসিডেন্ট জো বাইডেন, ফরাসি প্রধানমন্ত্রী ইমানুয়েল ম্যাক্রোঁ এবং কিয়ার স্টারমার নিজেও একসঙ্গে ভারতের পক্ষে মত দেন, রাষ্ট্রপুঞ্জকে আরও প্রতিনিধিত্বমূলক প্রতিষ্ঠান করার আহ্বান জানান। রাশিয়াও ভারতের এই দাবির প্রতি ইতিবাচক অবস্থান নিয়েছে।

আরও পড়ুন: শান্তি ফিরল গাজায়, ফের ট্রাম্পের প্রশংসায় পঞ্চমুখ মোদি!

আন্তর্জাতিক মঞ্চে একের পর এক দেশের সমর্থন কূটনীতিতে ভারতের অবস্থান আরও মজবুত করছে বলে মত বিশেষজ্ঞদের। অনেকেই মনে করছেন, এর ফলে ভারতের বাণিজ্য ও কৌশলগত দিকে গতি আসবে। মার্কিনি শুল্কবাণের মুখে দাঁড়িয়ে থাকা একটি দেশ এর ফলে বিশ্বের সামনে নতুন শক্তি হিসেবে উঠে দাঁড়াবে বলে অনুমান কূটনীতি বিশেষজ্ঞদের। মোটকথা, আন্তর্জাতিক মহলের নজর এখন ভারতের দিকে।

উল্লেখ্য, বর্তমানে রাষ্ট্রপুঞ্জের নিরাপত্তা পরিষদের পাঁচ স্থায়ী সদস্য দেশ হল — আমেরিকা, ব্রিটেন, রাশিয়া, চীন ও ফ্রান্স। এদের মধ্যে একমাত্র এশিয় দেশ চীন, যার সঙ্গে ভারতের সম্পর্ক দীর্ঘদিন ধরেই জটিল। তবে সাম্প্রতিক সময়ে বাণিজ্যিক ও কূটনৈতিক পর্যায়ে দুই দেশের সম্পর্ক কিছুটা উন্নত হয়েছে।